”ኢህአዴግ የኢትዮጵያን የሰላም፣የዴሞክራሲና የልማት ትግል ለማሳካት እየተጫወተ ያለው ሚና በአፍሪካ ወደር አይገኝለትም”-አቦይ ስብሃት
አዲስ አበባ፤ ሐምሌ 27/2005 (ዋኢማ) –  ኢህአዴግ ኢትዮጵያ የተያያዘችውን የሰላም፣የዴሞክራሲና የልማት ትግል በማሳካት እየተጫወተ ያለው ሚና በአፍሪካ ወደር እንደማይገኝለት አንጋፋው ታጋይ ስብሃት ነጋ ተናገሩ። ፓርቲው የሚመራባቸው መርሆዎች በሂደት በምሥራቅ አፍሪካ ውህደትን ለመፍጠር ያስችላል ብለውም ያምናሉ። የኢትዮጵያ ሰላምና ልማት ዓለም አቀፍ ኢንስቲትዩት ዋና ዳይሬክተር ‘’ አቦይ’’ ስብሃት ከፋና ብሮድካስቲንግ ኮርፖሬት ጋር ባደረጉት ቃለ መጠይቅ እንደገለጹት ኢህአዴግ ያጸደቀው ፕሮግራምና መንግሥት የሚመራበት ሕገ መንግሥት አገሪቱን ወደ ዕድገትና ልማት የምታደርገውን ግስጋሴ እያፋጠኑት ነው። በአገሪቱ እየተመዘገበ ያለው ፈጣን የኢኮኖሚ ዕድገት የሕዝቡን ሕይወት ለማሻሻል፣በዓለም ገበያ ተወዳዳሪ እንድትሆንና በዓለም ኅብረተሰብ ያላትን ተቀባይነት ማሳደጉን ያመለከቱት ነባሩ ታጋይ፣ገዢው ፓርቲ እየተገበረ ያለው ፕሮግራም ለበለጠ ዕድገት የሚያስመዘግብ መሆኑን ገልጸዋል። በአገሪቱ ብሄሮች፣ብሄረሰቦችና ሕዝቦች መካከል ያለው የመከባበርና የመቻቻል ብሎም በብዙኃነት ውስጥ ያለው አንድነት በይበልጥ እየጎለበተ በሸቀጦች፣በጉልበትና በካፒታል ልውውጥ ቢደገፍ ትስስራቸውን ለማጠናከር ያስችላል የሚል እምነት እንዳላቸው መናገራቸውን ኢዜአ የተከታተለው ቃለ መጠይቅ ያመለክታል። ፓርቲው የዓለም ኃጢዓቶች ሰፈር የነበረችውን አገር በመልካም ገጽታዋ በተግባር መለወጡንም ተናግረዋል። ‘’ ፍላጎቴ በፕሮግራሙ የተቀመጠው እንዲሳካ ነው።ሕልም አይደለም’’ የሚሉት አቶ ስብሃት፣እየተገበረ ባለው ፕሮግራምና ሕገ መንግሥት ኢህአዴግን የሚስተካከል ፓርቲ በአህጉሪቱ እንደሌለም ያስረዳሉ።በአህጉሪቱ ምናልባትም ወደ ኢህአዴግ የሚጠጋ አመለካከትና ለሕዝብ ተቆርቋሪነት ያለው ፓርቲ የሩዋንዳው አርበኞች ግንባር ብቻ ነው ይላሉ። ኢህአዴግ ያለፉት ሥርዓቶች የነበራቸውን አገሪቱን ያለማወቅ ችግር በመፍታት አገሪቱን በሚገባ አውቋታል የሚሉት አንጋፋው ታጋይ፣ የብሄሮችና ብሄረሰቦች ጭቆናን በማስወገድ፣ልማትን ከገጠር ወደ ከተማ በማምጣት፣ሕገ መንግሥቱን በመቅረጽና ሥራ ላይ በማዋል የሚወዳደረው የለም ሲሉም ይናገራሉ። ከዚህ ቀደም የነበሩት በተለይም የአፄ ኃይለ ሥላሴም ሆነ የደርግ መንግሥታት ከኢህአዴግ ይስተካከላሉ ወይም አይተናነሱም የሚል ካለ ልንከራከር እንችላለን በማለትም ጥብቅ አቋማቸውን በኮርፖሬሽኑ ለሚቀርበው ‘’ፋና ግለሰብ’’ ፕሮግራም ተናግረዋል። ፓርቲው በአገሪቱ የተከሰተውን የሙስና የጥገኝነት አመለካከትና ተግባራት በሚመለከት ጉድለቶች እንደሚታዩበትና ቢቻል ጉድለቶቹ ባይታዩበት ይመረጥ ነበር ያሉት አቶ ስብሃት፣ ጥገኞችንና ጉቦኞችን በመዋጋት የተጀመረው ትግል መጠናከር እንዳለበትም ያሳስባሉ። ሕዝቡን በተደራጀ ሁኔታ በማንቀሳቀስ፣ በማደራጀትና በማሰማራት የአገሪቱን ህዳሴ ለማምጣት የተጀመረውን ጥረት ማጠናከር እንደሚያስፈልግም አስታውቀዋል።ፖለቲካም ሕዝብ ሳይነጠሉ አብሮ መሥራት ነው ብለው እንደሚያምኑም ገልጸዋል። የህዳሴው ግድብ የኢትዮጵያ ታላቅ ሉዓላዊነት መገለጫ ለዓለም ሕዝብ ያሳየ፣የሕዝቡን በራሱ አቅም ለመገንባት እንደሚችል ያመለከተና ታላቅ አቅም የፈጠረና አገራዊ ቁመና መፍጠሩን ተናግረዋል። የቀድሞው ጠቅላይ ሚኒስትር መለስ ዜናዊን ‘’ ትምህርትን አገርን ለመለወጥ ያዋለ መሪ’’ የሚሏቸው አቦይ ስብሃት፣’’ ያነበበውንና ያወቀውን ለአገር ልማት ያዋለ ሰው ነው።ትምህርትን የባህል ለውጥ መሣሪያ እንዲሆን ያደረገ ትልቅ ካፒታል ጥሎልን ሄዷል’’ ሲሉም ይገልጿቸዋል። ኢህአዴግ ከጎረቤትና አካባቢው አገሮች ጋር በጋራ ተጠቀሚኒት መርህ ፌዴራል ሥርዓቱን በማስረጽ እያደረገ ያለው ግንኙነት አገሮቹን የሚስብ መሆኑንም ይናገራሉ። አገሪቱ የገጠሟትን ችግሮች በማቃለልም ተሰማነቷ እንዲያድግና የፌዴራል ሥርዓትን ፋይዳ ለሌሎች በማሳየትም ተጠቃሚዎች እንደሚያደርጋቸውም አቶ ስብሃት መግለጻቸውን የኢትዮጵያ ዜና አገልግሎት በዘገባው አመልክቷል። ”አቦይ”የተባሉት ጾረና ውስጥ ከጓዶቻቸው ጋር ማለዳ ፀሐይ ሲሞቁ አንዲት የአካባቢው ነዋሪ ”አቦይ ስብሃት ቡና ጠጡ”ብለው ሲጋብዟቸው መሆኑን አስታውሰው፣አሁን በዚህ ስያሜ ከልጆቻቸው በስተቀር ሁሉም ሰው እንደሚጠራቸው ገልጸዋል። እንደ ኢዜአ ዘገባ ”አቦይ”በትግሪኛ ቋንቋ አባት ማለት ነው። ‘’ፋና ግለሰብ ‘’ በየሳምንቱ ቅዳሜ ከቀኑ 10-11 ሰዓት ድረስ የሚቀርብ በግለሰቦች ሕይወት ዙሪያ የሚቀርብ ፕሮግራም ነው።